«Վլադիմիր Կարապետյանի անունը լեգենդ է դարձել յուրաքանչյուր սեւանցու համար, հերոսության կենդանի մարմնացում: Նրա սխրանքների մասին պատմում են հպարտության զգացումով, նրան կհիշեն սերնդեսերունդ: Հատուկ գնդի հրամանատարը մեծ ավանդ է ունեցել ոչ միայն Հայոց բանակի կազմավորման, այլ նաեւ Արցախի ազատագրման մեջ: Նրա հերոսական ուղին ընդհատվեց 1992 թվականի հունիսի 17-ին՝ այն ճակատագրական օրը, երբ Մարտակերտի շրջանի Հակոբ Կամարի գյուղից նա իր օգնական Տիգրան Կարապետյանի եւ Մարտակերտի ինքնապաշտպանության հրամանատար Վագիֆ Գալստյանի հետ ուղեւորվում էին դեպի Ներքին Չայլու: Ճանապարհին Վոլոդյան արագ-արագ պատմում էր Չայիլուի վրա հարձակման իր պլանի մանրամասները: Այն հաջող անցկացնելուց հետո պետք է հասնեին Շահումյան: Կես ճանապարհին պայթյուն լսվեց. մեքենան անցել էր հակատանկային ականի վրայով: Հատուկ գնդի հրամանատար, գնդապետ Վլադիմիր Կարապետյանը զոհվեց Շահումյանի ազատագրման ռազմապլանը ներկայացնելուց հետո միայն: Հերոսների ապրելու ժամանակը չի ավարտվում նրանց մահով. նրանք շարունակում են ապրել` դառնալով հուշարձան ու պատմություն»,-ներկայացրեց քաղաքապետարանի աշխատակազմի քարտուղարը: